Author: mkacurova
Last saved by: aujlakyova
Company: MFSR

Predkladacia správa  

MF SR predkladá na rokovanie vlády aktualizáciu Konvergenčného programu SR do roku 2010 (KP) v súlade s  Plánom práce vlády SR a v súlade s usmerneniami EK, jednotnými pre všetky členské krajiny Hospodárskej a menovej únie (HMÚ).  

Každá členská krajina Hospodárskej menovej únie má povinnosť pravidelne ročne (najneskôr do 1.decembra) predložiť EK svoj KP , resp. Program stability (PS) . Povinnosť pre Slovensko vyplynula z jeho členstva  v HMÚ od 1. mája 2004 pri  súčasnom udelení výnimky pre prijatie jednotnej meny euro. Ide v poradí o štvrtý dokument za SR; prvý bol zaslaný EK už v čase vstupu SR do HMÚ, t.j. v máji 2004. Forma, obsah, ako aj  termín vypracovania predkladanej aktualizácie KP SR je v súlade s upravenými jednotnými smernicami EK pre vypracovávanie KP a  PS.

každá krajina, ktorá ešte neprijala jednotnú menu euro

každá krajina  s plným členstvom v HMÚ

Cieľom úpravy príslušných smerníc EK v roku 2005 bolo zlepšiť implementáciu Paktu stability a rastu , ktorý je základom makroekonomického rámca HMÚ. Pakt prispieva k dosahovaniu makroekonomickej stability v EÚ a k zabezpečeniu udržateľnosti verejných financií.  Zahŕňa aj postupy týkajúce sa tak prevencie, ako aj nápravy v prípade vzniku alebo hrozby nadmerného fiškálneho deficitu.  Najdôležitejšími bodmi dohľadu nad verejnými financiami naďalej zostávajú  dve nominálne kotvy Paktu – referenčná hodnota pre deficit na úrovni 3% HDP a pre hrubý dlh 60% HDP - doplnené strednodobými rozpočtovými cieľmi, ktoré majú prispieť k zlepšeniu implementácie Paktu.  

Podnet pre zmeny dala správa, ktorú Rada prijala 20. marca 2005 s názvom „ Zlepšenie implementácie Paktu stability a rastu“. Správa bola schválená Európskou radou ako aktualizácia a doplnok Paktu stability a rastu; doplnok sa stal  integrálnou súčasťou Paktu, ktorý bol v júni  doplnený dvoma pozmeňujúcimi smernicami.

Podľa revidovaného Paktu boli strednodobé ciele definované pre úroveň fiškálnej bilancie, ktorá je očistená od vplyvov cyklického vývoja ekonomiky (odpovedá potenciálnemu produktu) a jednorazových alebo dočasných opatrení. Ciele sledujú trojicu zámerov: 1/ poskytnúť bezpečné fiškálne rozpätie na pôsobenie automatických stabilizátorov pri všeobecnom limite pre deficit na úrovni 3% HDP; 2/ zaistiť rýchly postup smerom k udržateľnosti verejných financií; udržateľnosť sa posudzuje z hľadiska konvergencie dlhového pomeru k rozumným úrovniam zohľadňujúcim vplyv starnutia populácie na rozpočet a 3/ súčasne nechávať aj istý manévrovací priestor pre rozpočet, najmä v oblasti verejných investícií.  

Pri stanovovaní strednodobých cieľov pre jednotlivé krajiny EK zvažuje ich rozdielnu ekonomickú a rozpočtovú pozíciu a vývoj (dlhový pomer a rast potenciálneho produktu), ako aj fiškálne riziká pre udržateľnosť verejných financií  s ohľadom na možné demografické zmeny. Súčasne v tomto prechodnom období  berie do úvahy aj formu členstva krajiny v HMÚ (plné členstvo, členstvo v ERM II, členstvo s výnimkou pre používanie jednotnej meny euro). Z uvedeného vyplýva, že strednodobé ciele pre jednotlivé krajiny sa môžu viac alebo menej odchyľovať od všeobecnej požiadavky – dosahovať približne vyrovnanú bilanciu verejných financií alebo jej prebytok.  

Súčasne EK očakáva, že národné parlamenty budú pravidelne informované o vývoji procedúr na dosiahnutie udržateľnosti verejných financií a ekonomického rastu, ktoré sú deklarované v KP. 

SR patrí v súčasnosti medzi krajiny, ktoré sú členmi HMÚ s udelením dočasnej výnimky pre používanie jednotnej meny euro, pričom slovenská koruna už vstúpila do mechanizmu výmenných kurzov (ERM II). Plné členstvo SR v HMÚ sa naďalej predpokladá v roku 2009 . S ohľadom na tento zámer, a najmä na základe posúdenia ekonomického a fiškálneho vývoja SR a miery rizík, stanovila EK v roku 2005 strednodobý cieľ pre cyklicky upravený fiškálny deficit SR v rozmedzí od -0,5 do -1% HDP.  Stanovený interval pre strednodobé fiškálne ciele SR vyhovuje; v predkladanej aktualizácii KP SR sa potvrdzujú pôvodné fiškálne ciele vlády  SR , ktoré sú v súlade s aktuálnymi odporúčaniami EK pre SR.  

plnenie všetkých nominálnych Maastrichtských kritérií v prvom štvrťroku 2008 a termín previerky pripravenosti v prvej polovici 2008

deklarované v KP v máji 2004 a v aktualizovanom KP v novembri 2005

Predkladaná aktualizácia  KP SR reflektuje hlavné zámery hospodárskej politiky novej vlády SR. Hospodárska politika novej vlády SR, ktorá vzišla  z parlamentných volieb zo 17. júna  2006 a ktorá bola zostavená 4. júla 2006, zachováva kontinuitu s predchádzajúcou vládou vo všetkých zásadných otázkach ďalšieho vývoja a smerovania SR v kontexte spoločných zámerov HMÚ, pričom svoj program stavia na rovnováhe zodpovednosti jednotlivca a spoločenskej solidarity. Vláda SR sa zaviazala vykonávať hospodársku politiku v duchu svojho Programového vyhlásenia, ktorého snahou je okrem iného zvýšiť solidárnosť a sociálnu spravodlivosť ekonomického systému, avšak nie na úkor zdravého ekonomického rastu.
Aktualizácia KP  je úzko previazaná s významnými dokumentmi vlády, najmä so Stratégiou prijatia eura,  Národnou lisabonskou stratégiou , Národným programom reforiem do roku 2008  a viacročným rozpočtom verejných financií pre roky 2007-2009. Prezentuje pevné ciele a postupy vlády v troch oblastiach : 1/ fiškálnej – znížiť celkový deficit verejných financií vrátane vplyvu dôchodkovej reformy pod úroveň 3% HDP v roku 2007 (bez vplyvu dôchodkovej reformy klesol deficit pod 3% HDP už v roku 2005) a v roku 2010 stlačiť cyklicky upravený deficit očistený o jednorazové efekty na úroveň 0,9% HDP pri súčasnom zabezpečení dlhodobej udržateľnosti verejných financií z hľadiska vplyvu demografického vývoja; 2/ menovej - v súlade s Maastrichtskými kritériami a  strednodobými zámermi menovej politiky NBS a 3/ trhu práce, kde zámerom vlády je zabezpečiť rast zamestnanosti v strednodobom horizonte na úrovni 1-2%. 

Stratégia rozvoja konkurencieschopnosti Slovenska do roku 2010

Predložený dokument  bol upravený v súlade s odôvodnenými pripomienkami vznesenými v rámci medzirezortného pripomienkového konania.  Z 18 inštitúcií nemalo žiadne pripomienky 11 a ostané vzniesli pripomienky bežného charakteru. Dokument bol predložený na rokovanie Rady hospodárskeho a sociálneho partnerstva, vlády SR a poslancov vo Výbore pre financie, rozpočet a menu a vo Výbore pre európske záležitosti Národnej rady SR. Aktualizovaný konvergenčný program je pre vládu SR záväzným dokumentom vo vzťahu k EK, ktorej bude postúpený na posúdenie do 1. decembra 2006.   KP má charakter analýzy, strednodobej projekcie a stratégie, a preto neobsahuje doložku zlučiteľnosti a ani doložku finančných, ekonomických, environmentálnych vplyvov, vplyvov na zamestnanosť a podnikateľské prostredie.